Filiala Suceava a USR a intrat sub monitorizarea conducerii centrale a partidului timp de 60 de zile, cu președinți noi la organizația județeană și la cea din municipiul Suceava. Deputatul USR Emanuel Ungureanu a preluat președinția Organizației Municipale Suceava a USR, iar Organizația Județeană este acum condusă de primarul de Milișăuți, Vasile Cărare.
Deputatul Ungureanu a declarat, marți, că a fost rugat de conducerea partidului să se implice, în "calitate de sucevean din cartierul George Enescu", în reorganizarea organizației municipale. "La Suceava bătălia va fi împotriva lui Flutur și a clanului său. USR are resurse importante ca împreună cu PMP, care are o organizație puternică la Suceava, ca să realizeze un scor electoral bun", a declarat Ungureanu.
Deputatul a afirmat că filiala USR Suceava are la dispoziție 60 de zile în care trebuie să demonstreze că "poate aduce rezultate mai bune decât fosta conducere, care a fost destituită" și și-a exprimat convingerea că acest lucru se va întâmpla în maximum o lună de zile. Potrivit lui Emanuel Ungureanu, fosta președintă a filialei de la Suceava, Geanina Ursu, a fost demisă și suspendată din partid pentru 6 luni pentru lipsă de performanță.
"Trebuie să ne concentrăm pe o campanie care va fi foarte grea pe fondul baroniatului lui Flutur și al ascensiunii puternice a AUR. Eu, Vasile Cărare și domnul Marian Andronache suntem persoanele potrivite pentru o campanie consistentă", a declarat parlamentarul USR.
Acesta a mai spus că noua conducere se va focusa pe reorganizare, extindere și pe atragerea de noi membri în partid, cu scopul de a obține un scor cât mai bun la alegerile europarlamentare și locale.